CELEX: C2005/257/09
Language: el
Date: 2005-10-15 00:00:00
Title: Υπόθεση C-319/05: Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 19 Αυγούστου 2005

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/5
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 19 Αυγούστου 2005
   (Υπόθεση C-319/05)
   (2005/C 257/09)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων, εκπροσωπούμενη από τους Bruno Stromsky και Bernhard Schima, με τόπο επιδόσεων στο Λουξεμβούργο, άσκησε στις 19 Αυγούστου 2005 προσφυγή κατά της Ομοσπονδιακής Δημοκρατίας της Γερμανίας ενώπιον του Δικαστηρίου των Ευρωπαϊκών Κοινοτήτων.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να αναγνωρίσει ότι η Ομοσπονδιακή Δημοκρατία της Γερμανίας, κατατάσσοντας στα φαρμακευτικά προϊόντα ένα σκεύασμα σκόρδου, το οποίο κυκλοφορεί σε κάψουλες και δεν εμπίπτει στον ορισμό του φαρμάκου «ως εκ της παρουσιάσεως», παρέβη τις υποχρεώσεις που υπέχει από τα άρθρα 28 ΕΚ και 30 ΕΚ·
            
         
               2.
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα:
   Με την προσφυγή της η Επιτροπή βάλλει κατά της αποφάσεως των γερμανικών αρχών να κατατάξουν στα φαρμακευτικά προϊόντα ένα σκεύασμα σκόρδου σε κάψουλες.
   Η Επιτροπή υποστηρίζει ότι δεν πρόκειται για φαρμακευτικό προϊόν. Το σκόρδο είναι ένα ευρέως διαδεδομένο τρόφιμο. Το εμπόριο σκόρδου δεν περιορίζεται για λόγους προστασίας της υγείας. Το επίμαχο προϊόν δεν αποτελεί φάρμακο «ως εκ της παρουσιάσεως», διότι δεν παρουσιάζεται ούτε συνιστάται ως έχον θεραπευτικές ή προληπτικές ιδιότητες, ενώ ούτε η εμφάνισή του είναι τυπική ενός φαρμακευτικού προϊόντος.
   Επίσης, δεν πρόκειται για φάρμακο «ως εκ της λειτουργίας». Η περιορισμένη προληπτική δράση του σκόρδου κατά της αρτηριοσκληρώσεως δεν προσδίδει στο προϊόν την ιδιότητα του φαρμακευτικού προϊόντος. Πρώτον, η δράση αυτή μπορεί να επιτευχθεί με την κατανάλωση σκόρδου σε όλες του τις μορφές. Δεύτερον, και άλλα τρόφιμα, όπως ορισμένα ψάρια, δρουν προληπτικά κατά της αρτηριοσκληρώσεως. Τρίτον, διάφορα τρόφιμα (π.χ. ντομάτες, μπρόκολα, κακάο) ελαττώνουν γενικώς τον κίνδυνο εμφανίσεως ορισμένων ασθενειών. Η Επιτροπή υποστηρίζει ότι αυτή η ωφέλιμη για την υγεία δράση δεν αρκεί για την κατάταξη των τροφίμων αυτών ως φαρμακευτικών προϊόντων.
   Οι κίνδυνοι που συνεπάγεται σε ορισμένες περιπτώσεις η κατανάλωση σκόρδου δεν δικαιολογούν, επίσης, την κατάταξη αυτή. Οι εν λόγω κίνδυνοι μπορούν να αντιμετωπισθούν με ηπιότερα μέσα.
   Συνεπώς, το επίμαχο προϊόν δεν συνιστά φαρμακευτικό προϊόν κατά το κοινοτικό δίκαιο. Το γεγονός ότι στη Γερμανία θεωρείται φαρμακευτικό προϊόν συνιστά εμπόδιο στην ελεύθερη κυκλοφορία των εμπορευμάτων. Το εμπόδιο αυτό δεν μπορεί να δικαιολογηθεί από λόγους δημόσιας υγείας.